เนื่องในโอกาสวันขึ้นปีใหม่ 2563 ประชาชนจำนวนมากใช้เวลาช่วงวันหยุดยาวเข้าวัดทำบุญเพื่อความเป็นสิริมงคล
เนื่องในโอกาสวันขึ้นปีใหม่ 2563 ประชาชนจำนวนมากใช้เวลาช่วงวันหยุดยาวเข้าวัดทำบุญเพื่อความเป็นสิริมงคลบรรยากาศที่วัดบวรนิเวศราชวรวิหาร ตลอดช่วงเช้าวันนี้ (29 ธ.ค) มีประชาชนใช้ช่วงวันหยุดยาว เนื่องในวันปีใหม่ 2563 เดินทางมาร่วมทำบุญอย่างต่อเนื่องและเพื่อกราบสักการะพระพุทธชินสีห์ ซึ่งมีพระบรมราชสรีรางคาร ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ประดิษฐานใต้ฐานพุทธบัลลังก์พระประธานองค์แรก ซึ่งมีความเก่าแก่โบราณในพระอุโบสถ และปีนี้ได้อัญเชิญพระบรมเกศาธาตุ จากประเทศศรีลังกา มาประดิษฐาน ณ พระตำหนักเพ็ชร ซึ่งถือเป็นครั้งแรกในประวัติศาสตร์ของเมืองไทยที่ได้มีการนำพระบรมเกศาธาตุ หนึ่งในสิ่งศักดิ์สิทธิ์สำคัญของพุทธศาสนา มาให้ประชาชนได้กราบสักการะ เพื่อความเป็นสิริมงคล ซึ่งทางวัดได้เปิดพระอุโบสถให้ประชาชนเข้ากราบสักการะในช่วงเทศกาลปีใหม่ ตั้งแต่เวลา 05.30 น.-17.00 น. ด้านประชาชนที่มาร่วมทำบุญ กล่าวว่า ตั้งใจเดินทางมาร่วมทำบุญและกราบพระบรมเกศธาตุ รู้สึกชื่นใจ นับเป็นเป็นสิริมงคลให้แก่ชีวิตของตนเองเช่นเดียวกับบรรยากาศที่วัดราชบพิธสถิตมหาสีมาราม วัดประจำรัชกาลที่ 5 และรัชกาลที่ 7 มีประชาชนจำนวนมากใช้เวลาในช่วงวัดหยุดเทศกาลปีใหม่ เข้าวัดไหว้พระ สวดมนต์ เพื่อเสริมสิริมงคล พร้อมกราบสักการะ พระพุทธอังคีรส พระประธาน โดยส่วนใหญ่เป็นกลุ่มผู้สูงอายุ รวมถึงเหล่าพ่อแม่ที่พาบุตรหลานมาเข้าวัดทำบุญ เพื่อเป็นสิริมงคลกับครอบครัวทั้งนี้วัดบวรนิเวศราชวรวิหารและวัดราชบพิธสถิตมหาสีมาราม เป็นหนึ่งในวัดที่อยู่ในกิจกรรม ไหว้พระ 10 วัด สืบสิริสวัสดิ์ 10 รัชกาล ซึ่งกระทรวงวัฒนธรรม ร่วมกับองค์การขนส่งมวลชนกรุงเทพ (ขสมก.) จัดขึ้นเพื่อส่งเสริมให้ประชาชนเกิดความสำนึกในพระมหากรุณาธิคุณและแสดงความกตัญญูกตเวทิตาธรรมต่อบูรพมหากษัตริย์แห่งบรมราชจักรีวงศ์ ที่ทรงเลื่อมใสและอุปถัมภ์พระพุทธศาสนา อีกทั้งยังเป็นการท่องเที่ยวในรูปแบบเชิงธรรมะ ซึ่งจะส่งผลให้ชีวิตและครอบครัวประสบความสุข ความเจริญรุ่งเรือง ได้มีโอกาสไปไหว้พระร่วมกับครอบครัวและเพื่อทำกุศลร่วมกันในเทศกาลส่งท้ายปีเก่าต้อนรับปีใหม่